Bobby oor AIG: 'Dit is regtig swaar' | Maroela Media
Bobby van Jaarsveld het vroeër die maand aangekondig dat hy nie meer op die Afrikaans is Groot-verhoog te sien sal wees nie. Hy het aan Maroela Media vertel dat vir hom 'n gewigtige en swaar besluit was.
"Ek gaan dit [Afrikaans is Groot] mis, maar volgende jaar is ek definitief weer terug op daai verhoog. Dit is 'n groot eer om deel te kan wees van dié produksie," sê hy.
Van Jaarsveld sê hy het die heeltyd gehoop dat sy stem weer sou reg wees teen die tyd dat Afrikaans is Groot aanbreek, maar dit het net nie vir hom uitgewerk nie.
Die "Spieëltjie"-sanger sê hy het uiteindelik die besluit geneem om nie meer by dié konsertreeks op te tree nie, nadat sy dokters gesê het dat dit die beste vir sy gesondheid sal wees.
Demi Lee en Bobby tydens 'n fotosessie vir Afrikaans is Groot (Foto: Instagram)
"Ek luister maar altyd wat die spesialiste aanbeveel, en hulle het aanbeveel dat ek nog 'n paar maande op stemrus moet bly om te verseker dat alles 100% sal wees wanneer ek weer op die verhoog klim."
Van Jaarsveld sê hy sal ongelukkig ook nie vanjaar se Afrikaans is Groot-konserte kan bywoon nie, omdat hy vir 'n mantelvliesbreuk geopereer sal word en daarom vir ses weke buite aksie is.
Van Jaarsveld het wel reeds 'n tyd gelede al 'n liedjie saam met Demi Lee Moore opgeneem wat op die saamgestelde album AIG Volume 13 sal verskyn.
Van Jaarsveld sê dit was lekker om saam met Moore te werk en dat hulle baie goed oor die weg kom.
Moore sê dié liedjie wat hulle saamsing, is 'n tipiese liefdesliedjie en dat sy bly is sy kan dit saam met Bobby sing. Sy vertel dat dit ook haar eerste langarm-liedjie sal wees wat sy uitbring.
"Ek het vir Bobby ontmoet toe ek so 16 jaar oud was, en hy was ook aan die begin van sy loopbaan, so ons stap al 'n lang pad saam. Dit voel amper soos 'n full circle-oomblik om saam met hom 'n liedjie te sing," sê Moore.
"Ongelukkig kan Bobby nie op die oomblik sing nie, so ons kan nie die liedjie met 'n optrede sing nie, maar gelukkig is dit op die album."
Enkele kaartjies vir die konsert op Donderdag 28 November is nog beskikbaar. Besoek gerus Computicket, aanlyn of Shoprite/Checkers en House & Home-winkels. Die publiek word gewaarsku om versigtig te wees vir derdepartye wat kaartjies aanbied.
Wow Demi Lee is pragtig !!!!
Yipee!! Nou kan ons gaan!
Sterkte Bobby… Gaan jou defnitief mis.
sterkte Bobby, ek ken die moeilikgeit van stembande wat oppak!! ek bid vir jou met hees stem en al! :-)